विवाह बंधन में बंधे गोपाल दास  
पाकिस्तान की जेल में 27 साल कैद रहने के बाद 40 दिन पहले रिहा होकर भारत लौटे गोपाल दास रविवार को विवाह बंधन में बंध गए।
पाकिस्तान की जेल में 27 साल कैद रहने के बाद 40 दिन पहले रिहा होकर भारत लौटे गोपाल दास रविवार को विवाह बंधन में बंध गए।  विवाह बेहद सादे तथा निजी समारोह में सम्पन्न हुआ। इस अवसर पर कुछ करीबी रिश्तेदार तथा मित्र ही मौजूद थे। 52 वर्षीय दास का विवाह शिमला की 38 वर्षीया पिंकी के साथ हुआ। शादी की रस्में हरियाणा के पंचकुला स्थित एक गुरुद्वारे में सम्पन्न हुईं। रविवार शाम चण्डीमंदिर में दावत रखी गई है।  विवाह के बाद दास ने संवाददाताओं से कहा, "मैं खुश हूं। मैंने नहीं सोचा था कि एक दिन यह भी होगा। यह सब भाग्य है।"  वहीं, खुशी के आंसू छिपाते हुए दास के बड़े भाई आनंद वीर दास ने कहा, "यह दोनों पक्षों की सहमति से हुआ विवाह है। हम इसे सीमित ही रखना चाहते थे।"  दास को 1984 में पाकिस्तान में जासूसी के आरोप में गिरफ्तार किया गया था। तब उनकी उम्र केवल 25 साल थी। उन्होंने 27 साल पाकिस्तान की विभिन्न जेलों में बिताए। उन्हें इस साल के आखिर में रिहा किया जाना था, लेकिन पाकिस्तान के राष्ट्रपति आसिफ अली जरदारी ने 27 मार्च को मानवीय आधार पर उन्हें रिहा किए जाने की घोषणा की। सात अप्रैल को अटारी-वाघा बॉर्डर होते हुए वह भारत पहुंचे।